*Likumprojekts*

Grozījumi Aizsargjoslu likumā

Izdarīt Aizsargjoslu likumā (Latvijas Vēstnesis, 2002, 39.nr.; 2003, 101.nr.; 2005, 108.nr.; 2008, 43.nr.; 2009, 82.nr.; 2010, 205.nr.; 2011, 169.nr.; 2013, 61.nr.; 2013, 87.nr.; 2013, 106.nr.; 2013, 243.nr.; 2014, 220.nr.; 2015, 240.nr.; 2016, 108.nr.).

1. Papildināt likumu ar IX nodaļu un X nodaļu šādā redakcijā:

“**IX nodaļa**

**Administratīvā atbildība dabas un vides aizsargjoslu jomā un kompetence sodu piemērošanā**

**68.pants**

Baltijas jūras un Rīgas jūras līča piekrastes aizsargjoslā, krasta kāpu aizsargjoslā un pludmalē aizliegta mehānisko transportlīdzekļu pārvietošanās ārpus autoceļiem, meža un lauksaimniecības zemēs, ja tas nav saistīts ar šo teritoriju apsaimniekošanu vai uzraudzību. Par apstāšanās un stāvēšanas prasību pārkāpšanu – piemēro brīdinājumu vai uzliek naudas sodu no sešām līdz septiņdesmit piecām naudas soda vienībām.

**69.pants**

(1) Administratīvo pārkāpumu procesu par šā likuma 68. pantā minētajiem pārkāpumiem veic Valsts vides dienests, pašvaldības policija, pašvaldības vides kontroles amatpersona, pašvaldības vides inspekcija.

(2) Administratīvā pārkāpuma procesu šā likuma 68. pantā minētajiem pārkāpumiem uzsāk Valsts policija un Valsts meža dienests.

**X nodaļa**

**Administratīvā atbildība ekspluatācijas aizsargjoslu jomā un kompetence sodu piemērošanā**

**70.pants.**

(1) Par normatīvajos aktos noteikto prasību un aprobežojumu pārkāpšanu elektrotīklu ekspluatācijas aizsargjoslās, piemēro naudas sodu — fiziskajām personām līdz trīsdesmit naudas soda vienībām, bet juridiskajām personām līdz deviņdesmit naudas soda vienībām;

(2) Par normatīvajos aktos noteikto prasību un aprobežojumu pārkāpšanu ekspluatācijas aizsargjoslas ap gāzesvadiem, gāzapgādes iekārtām un būvēm, gāzes noliktavām un krātuvēm, piemēro naudas sodu — fiziskajām personām līdz trīsdesmit naudas soda vienībām, bet juridiskajām personām līdz deviņdesmit naudas soda vienībām;

**71.pants.**

Par aizsargjoslas ap aizsprostiem izmantošanas noteikumu pārkāpšanu piemēro naudas sodu — fiziskajām personām līdz simt četrdesmit naudas soda vienībām, bet juridiskajām personām līdz divi simti naudas soda vienībām.

**72.pants.**

(1) Administratīvo pārkāpumu procesu par šā likuma 70. pantā minētajiem pārkāpumiem uzsāk pašvaldības policija vai Valsts policija.

(2) Administratīvo pārkāpumu procesu par šā likuma 71.pantā minētajiem pārkāpumiem uzsāk Valsts vides dienests, Būvniecības valsts kontroles birojs vai pašvaldības policija, vietās, kurās pašvaldības policija nav izveidota, procesu uzsāk Valsts policija.

(3) Administratīvā pārkāpuma lietas sagatavošanu izskatīšanai un administratīvā pārkāpuma lietas izskatīšanu un lēmuma pieņemšanu par šā likuma 71. pantā minētajiem pārkāpumiem veic pašvaldības administratīvā komisija.

(4) Administratīvā pārkāpuma lietas sagatavošanu izskatīšanai un administratīvā pārkāpuma lietas izskatīšanu un lēmuma pieņemšanu par šā likuma 71.pantā minētajiem pārkāpumiem veic pašvaldības administratīvā komisija, Valsts vides dienesta amatpersonas vai Būvniecības valsts kontroles biroja amatpersonas.”.

Vides aizsardzības un

reģionālās attīstības ministrs J.Pūce

Seile,

67026484

laura.seile@varam.gov.lv